Document ID: 32004R0834

Κανονισμός (ΕΚ) αριθ. 834/2004 της Επιτροπής
της 28ης Απριλίου 2004
για τροποποίηση του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους(1), και ιδίως το άρθρο 19 παράγραφος 3,
Εκτιμώντας τα ακόλουθα:
(1) Ο κανονισμός (ΕΚ) αριθ. 338/97 του Συμβουλίου περιλαμβάνει καταλόγους των ζωικών και φυτικών ειδών για το εμπόριο των οποίων ισχύουν περιορισμοί ή έλεγχοι. Στους καταλόγους αυτούς έχουν ενσωματωθεί οι κατάλογοι που περιλαμβάνονται στα παραρτήματα της Σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES - Convention on International Trade in Endangered Species of Wild Fauna and Flora), εφεξής "σύμβαση CITES".
(2) Το παράρτημα Α του κανονισμού (ΕΚ) αριθ, 338/97 περιλαμβάνει τα είδη που αναφέρονται στο προσάρτημα Ι της Σύμβασης για τα οποία τα κράτη μέλη δεν έχουν διατυπώσει επιφυλάξεις και κατά συνέπεια το Varanus nebulosus θα πρέπει να συμπεριληφθεί στο εν λόγω παράρτημα.
(3) Οι τροποποιήσεις στο προσάρτημα ΙΙΙ της Σύμβασης, που έγιναν σύμφωνα με τις διατάξεις του άρθρου XVI της Σύμβασης, θα πρέπει να εμφανίζονται στο παράρτημα Γ του κανονισμού (ΕΚ) αριθ. 338/97 του Συμβουλίου και στις "Ερμηνευτικές σημειώσεις των παραρτημάτων Α, Β, Γ και Δ". Απαιτείται ιδιαίτερα να περιληφθούν η Αργεντινή, η Αυστραλία, η Ινδονησία, το Μεξικό, η Νέα Ζηλανδία και το Περού στις ζώνες επικράτειας των ειδών που περιλαμβάνονται στο προσάρτημα ΙΙΙ της Σύμβασης.
(4) Οι ενδείξεις που αφορούν ορισμένα είδη κοραλλίων θα πρέπει να προσαρμοσθούν προκειμένου να ενσωματωθούν ορισμένοι όροι του Ψηφίσματος CITES Conf. 11.10 περί ορισμών θραυσμάτων και άμμου κοραλλίων, σύμφωνα με τον ορισμό για το "δείγμα" που περιλαμβάνεται στο άρθρο 2 στοιχείο κ) του κανονισμού (ΕΚ) αριθ. 338/97· οι ενδείξεις που αφορούν την Aloe spp. θα πρέπει να αναφέρουν ρητά τα είδη που περιλαμβάνονται στο παράρτημα Α· και οι ενδείξεις σχετικά με το Guaiacum spp. θα πρέπει να τροποποιηθούν προκειμένου να προσδιορίζουν τα μέρη και τα παράγωγα για τα οποία ελήφθησαν αποφάσεις κατά το 12ο Συνέδριο.
(5) Με βάση τα κριτήρια που καθορίζονται στο άρθρο 3 παράγραφος 4 στοιχείο α) του κανονισμού (ΕΚ) αριθ. 338/97, η ομάδα επιστημονικής εξέτασης συμπέρανε πως ορισμένα είδη θα πρέπει να διαγραφούν από το κατάλογο των ζώων για τα οποία πρέπει να παρακολουθούνται λόγω όγκου οι εισαγωγές στην Κοινότητα, ενώ άλλα είδη θα πρέπει να συμπεριληφθούν στον κατάλογο αυτό.
(6) Ως εκ τούτου, ο κανονισμός (ΕΚ) αριθ. 338/97 θα πρέπει να τροποποιηθεί αναλόγως.
(7) Τα μέτρα που προβλέπονται στον παρόντα κανονισμό λαμβάνονται σε συμφωνία με τη γνώμη της επιτροπής εμπορίου ειδών άγριας πανίδας και χλωρίδας που συγκροτήθηκε δυνάμει του άρθρου 18 του κανονισμού (ΕΚ) αριθ. 338/97,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 338/97 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Απριλίου 2004.

Labels: 3
20